## Rješenje kojim se ovlaštenom društvu Privredna banka Zagreb d.d. oduzima dozvola za obavljanje svih poslova s vrijednosnim papirima odnosno kojim se neće oduzeti dozvola za obavljanje svih poslova s vrijednosnim papirima...

### NN 126/2006 (20.11.2006.), Rješenje kojim se ovlaštenom društvu Privredna banka Zagreb d.d. oduzima dozvola za obavljanje svih poslova s vrijednosnim papirima odnosno kojim se neće oduzeti dozvola za obavljanje svih poslova s vrijednosnim papirima...

# Hrvatska agencija za nadzor financijskih usluga

**2787**

Temeljem odredbi članka 8. stavka 1. i članka 15. stavka 1., točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2., članka 41. stavka 2. i članka 52. stavak 1. točka 11. i
stavka 6. Zakona o tržištu vrijednosnih papira (»Narodne novine« br. 84/02), u
predmetu oduzimanja dozvole za obavljanje poslova s vrijednosnim papirima
ovlaštenom društvu PRIVREDNA BANKA ZAGREB d.d., Zagreb, Račkoga 6, MBS:080002817,
Hrvatska agencija za nadzor financijskih usluga na sjednici održanoj 9.
studenoga 2006. godine donijela je

## RJEŠENJE

1. Ovlaštenom društvu PRIVREDNA BANKA ZAGREB d.d., Zagreb, Račkoga 6, MBS:
080002817, oduzima se dozvola za obavljanje svih poslova s vrijednosnim
papirima.
2. Ovlaštenom društvu PRIVREDNA BANKA ZAGREB d.d., Zagreb, Račkoga 6, MBS:
080002817, neće se oduzeti dozvola za obavljanje svih poslova s vrijednosnim
papirima ukoliko u razdoblju od jedne godine od dana konačnosti rješenja ne
nastupi bilo koji od razloga za oduzimanje dozvole propisan odredbama članka 52.
stavka 1. Zakona o tržištu vrijednosnih papira.
3. Ovo rješenje objavit će se u »Narodnim novinama«.

```
Obrazloženje
```

Hrvatska Agencija za nadzor financijskih usluga (dalje u tekstu: »Agencija«)
provela je postupak nadzora nad društvom PRIVREDNA BANKA ZAGREB d.d., Zagreb,
Račkoga 6, MBS: 080002817, sukladno odredbi članka 15. stavak 2. Zakona o
Hrvatskoj agenciji za nadzor financijskih usluga i članka 14. Zakona o tržištu
vrijednosnih papira, (dalje u tekstu: Zakon) iz razloga što je u okviru
obavljanja svojih ovlasti, saznala za određene aktivnosti u poslovanju nadzirane
osobe u svezi transakcija dionicama izdavatelja Pliva d.d. Zagreb, za koje je
bilo potrebno utvrditi da li su u skladu sa Zakonom o Hrvatskoj agenciji za
nadzor financijskih usluga i Zakonom o tržištu vrijednosnih papira.
Postupak nadzora proveden je na temelju Rješenja Agencije (klasa: UP/I-041-02/06-01/94,
urbroj: 326-104/06-1), od 11. srpnja 2006. godine.
Postupkom nadzora Agencija je utvrdila da ovlašteno društvo PRIVREDNA BANKA
ZAGREB d.d., Zagreb, Račkoga 6 (dalje u tekstu: Društvo) tijekom vremenskog
razdoblja od 28. 6. 2006. do 29. 6. 2006. nije postupalo u skladu s odredbama
Zakona o tržištu vrijednosnih papira, odnosno suprotno odredbi članka 53. stavka
5. Zakona o tržištu vrijednosnih papira, omogućilo je i naložilo osobama koje
nemaju dozvolu Agencije za obavljanje poslova s vrijednosnim papirima da
neovlašteno pružaju brokerske usluge, čime Društvo, u izvršavanju naloga za
kupnju ili prodaju vrijednosnih papira, nije postupala sukladno odredbama Zakona
o tržištu vrijednosnih papira (dalje: Zakon), kako je propisano odredbama članka
66. stavka 1. Zakona.
Temeljem odredbe članka 15. stavka 2. Zakona, kada utvrdi nezakonitosti i
nepravilnosti Agencija će rješenjem naložiti poduzimanje radnji koje pridonose
uspostavljanju zakonitosti i usklađivanju rada sa zakonima i drugim propisima,
odnosno izreći odgovarajuću mjeru propisanu ovim Zakonom.
Sukladno odredbi članka 52. stavak 1. točka 11. Zakona, Agencija će ovlaštenom
društvu rješenjem oduzeti dozvolu za obavljanje jednog ili više poslova s
vrijednosnim papirima ako nema zaposlenog brokera ili investicijskog savjetnika
kada je to propisano ili poslove s vrijednosnim papirima za račun nalogodavca
obavljaju osobe koje nisu brokeri ili investicijski savjetnici.
Sukladno odredbi članka 52. stavak 6. Zakona, kada utvrdi postojanje razloga za
oduzimanje dozvole iz stavka 1. točka 11. ovog članka, Agencija može u rješenju
o oduzimanju dozvole odrediti da ovlaštenom društvu dozvolu neće oduzeti ako u
roku koji odredi Agencija ispravi nezakonitosti, a za vrijeme koje ne može biti
dulje od jedne godine od dana konačnosti rješenja o oduzimanju dozvole ne
nastupi bilo koji od razloga za oduzimanje dozvole iz stavka 1. ovog članka.
Prije donošenja rješenja Agencija je sukladno članku 135. Zakona o općem
upravnom postupku utvrdila sve okolnosti značajne za rješenje.
Agencija je omogućila predstavnicima Društva da ostvare i zaštite svoja prava i
pravne interese.
Tako je, nakon provedenog postupka nadzora, Društvo kao stranka, obaviješteno o
djelu koje im je stavljeno na teret te na temelju kojih okolnosti i činjenica.
Agencija je svojim dopisima od 26. listopada 2006. upućenih Boži Prki,
predsjedniku uprave Društva, Hrvoju Bujanoviću, izvršnom direktoru Sektora
investicijskog bankarstva i Andreji Barišić, direktorici direkcije brokerskih
poslova, navedene osobe pozvala da se očituju na sve činjenice i dokaze koje
koristila pri utvrđivanju okolnosti provedbe transakcija dionicama Plive d.d. na
dan 28. i 29. lipnja 2006. godine, a koje su bile ključne za donošenje ovog
Rješenja.
Uvidom u očitovanja dostavljenih Agenciji od strane gore navedenih ovlaštenih
osoba u Društvu, nisu utvrđene nove okolnosti koje bi upućivale na zakonitost u
postupanju Društva prilikom provođenja transakcija dionicama Plive 28. i 29.
lipnja 2006., niti je Društvo iznijelo argumente koji bi pobili iznesene
činjenice Agencije.
Uvidom u knjigu naloga koja se prema organizacijskoj shemi PBZ-a vodi u Sektoru
investicijskog bankarstva – Direkciji brokerskih poslova, za dane 28. i 29.
lipnja 2006. godine u dijelu koji se odnosni na naloge za kupnju i prodaju
dionica Plive, utvrđena je značajna kupnja i prodaja dionica Plive u ime i za
račun Društva. Dana 28. 6. 2006. temeljem više naloga, realizirana je kupnja i
prodaja dionica Plive d.d. ukupne vrijednost 32.816.513,85 kuna. (Utvrđeno
specifikacija iz knjige naloga na dan 28. lipnja 2006.). Dana 29. lipnja 2006.
temeljem više naloga realizirana je kupnja i prodaja dionica Plive, ukupne
vrijednosti 1.723.846.462,98 kuna (slovima milijarda sedamstodvadesttrimilijuna
osamstočetrdesetšest tisuća četiristošezdesetdvije kune i devedesetosam lipa).
(Utvrđeno specifikacijom iz knjige naloga na dan 29. lipnja 2006.).
Poslovi s vrijednosnim papirima propisani odredbama članka 34. točka 1. – 7.
Zakona odlukom Uprave PBZ-a o organizacijskoj shemi obavljaju se u Direkciji
brokerskih poslova. Direkcija brokerskih poslova, posebna je organizacijska
cjelina (u smislu članka 39. Zakona) unutar Sektora investicijskog bankarstva,
te obavlja i poslove «posredovanja pri kupnji i prodaji vrijednosnih papira po
nalogu klijenta odnosno u svoje ime i za svoj račun (točke 1. i 2. članka 34.
Zakona).
Agencija je u postupku nadzora uzela izjave osoba koje su bile nadležne za
provođenje transakcija s vrijednosnim papirima 28. i 29. lipnja 2006. godine i
to sljedećih osoba: Andreja Barišić, direktorica Direkcije brokerskih poslova,
Hrvoje Bujanović, direktor Sektora investicijskog bankarstva, Dalibor Rakuš,
zaposlenik Direkcije investicijskog upravljanja unutar Sektora investicijskog
bankarstva, osoba s položenim brokerskim ispitom, Jelena Ivančić, pripravnik-
analitičar III u Direkciji brokerskih poslova, Davor Klasnić, pripravnik-
analitičar III u Direkciji brokerskih poslova, Dario Klarić, pripravnik-
analitičar III u Direkciji brokerskih poslova i Božo Prka, predsjednik Uprave
PBZ d.d.
Na upit djelatnika Agencije o okolnostima transakcija dionicama Plive na dan 28.
i 29. lipnja 2006. direktorica Direkcije brokerskih poslova Andreja Barišić dala
je 3. studenoga 2006. pisanu izjavu u kojoj se očitovala da je 28. i 29. lipnja
2006., kada su se odvijale transakcije dionicama Plive, koristila godišnji
odmor, te da joj nije poznato tko je zaprimio naloge i izvršio transakcije.
S obzirom da jedina osoba koja je bila ovlaštena obavljati transakcije nije
obavila transakcije te nije imala saznanja o tome tko ih je obavio, u cilju
utvrđenja materijalne istine, Agencija je uzela iskaze ostalih osoba, po
hijerarhijskoj liniji (zapovjednoj) te funkcionalnoj liniji (obavljanje poslova)
koje su morale ili mogle imati saznanja o provedenim transakcijama.
Hrvoje Bujanović, direktor Sektora investicijskog bankarstva u pisanom iskazu od
17. srpnja 2006. te u svom očitovanju od 2. studenoga 2006. godine naveo je da
je 29. lipnja 2006. godine uputio svog podređenog djelatnika Dalibora Rakušu
(zaposlenika Direkcije investicijskog upravljanja unutar Sektora investicijskog
bankarstva) da bude prisutan u Direkciji brokerskih poslova pri provođenju
transakcija s dionicama Plive. Hrvoje Bujanović je telefonski davao upute
Daliboru Rakuši na sve okolnosti kupnje i prodaje dionica Plive 29. lipnja
2006., a koji je takve upute prosljeđivao neovlaštenim osobama odnosno
pripravnicima Direkcije brokerskih poslova koji su upisali naloge u knjigu
naloga i izvršili transakcije dionicama Plive na Zagrebačkoj burzi.
Agencija je 7. rujna 2006. uzela iskaz Dalibora Rakuša, o čemu je sastavljen
zapisnik. Djelatnik Društva Dalibor Rakuš bio je zaposlen kao broker u Direkciji
brokerskih poslova do 25. srpnja 2005. godine kad je temeljem aneksa ugovora o
radu br. 2049/04 premješten u Direkciju investicijskog upravljanja koja se
također nalazi unutar Sektora investicijskog bankarstva, te od rujna 2005.
godine nije obavio niti jednu transakciju s vrijednosnim papirima niti je imao
pristup računalima (potrebnim lozinkama) u Direkciji brokerskih poslova.
Iz navedenog Agencija smatra da Dalibor Rakuš nije osoba ovlaštena za obavljanje
poslova s vrijednosnim papirima koji su definirani člankom 34. stavak 1. točka
1. i 2. Zakona.
Dalibor Rakuš je u bitnome potvrdio iskaz Hrvoja Bujanovića. Nadodao je da
Hrvoju Bujanoviću napomenuo da sukladno Zakonu o tržištu vrijednosnih papira,
nalog za kupnju i prodaju vrijednosnih papira može zaprimiti i izvršiti samo
ovlašteni broker, te da on »ne može i ne smije ići u Direkciju brokerskih
poslova u svojstvu ovlaštenog brokera niti to želi«. Također je izjavio da
operativno nije proveo transakciju kupnje i prodaje dionica Plive 29. lipnja
2006. godine, a niti je to od njega traženo, već da su transakciju operativno na
računalima proveli pripravnici Direkcije brokerskih poslova.
U cilju utvrđivanja svih okolnosti koje se odnose na transakcije dionicama Plive
d.d. 28. i 29. lipnja 2006. godine Agencija je uzela iskaze pripravnika koji su
zaposleni u Direkciji brokerskih poslova koji su u bitnome potvrdili da su
osobno, a prema nalogu rukovoditelja upisivali naloge za kupnju ili prodaju
dionica Plive u Knjigu naloga te provodili transakcije na burzi.
Prema iskazu Jelene Ivančić od 25. listopada 2006., ista je navela da je 28. i
29. lipnja 2006. godine bila na svom radnom mjestu pripravnice u Direkciji
brokerskih poslova te obavljala transakcije na burzi po nalogu rukovoditelja.
Nadalje, navela je da je 29. lipnja 2006. u prostorije Direkcije pristupio
Dalibor Rakuš koji je pripravnicima prenosio upute Hrvoja Bujanovića koje su se
odnosile na vrijeme izlaganja naloga te količinu i cijenu dionica Plive. Ista je
postupila po tim uputama i naloge upisala u knjigu naloga i realizirala na
Zagrebačkoj burzi. Također, Jelena Ivančić je navela da je 29. lipnja 2006.
nakon trgovanja, u prostorije Direkcije brokerskih poslova pristupio Hrvoje
Bujanović i čestitao pripravnicima na obavljenom poslu.
Prema iskazu Davora Klasnića, isti je naveo da je 28. lipnja 2006. godine bio na
svom radnom mjestu pripravnika u Direkciji brokerskih poslova, a 29. lipnja
2006. godine bio je na godišnjem odmoru. Dana 28. lipnja 2006. zaprimio je nalog
za kupnju dionica Plive od strane djelatnika Sektora poslova riznice (nalog za
kupnju u ime i za račun Društva), te ga upisao u knjigu naloga i u sustav
Zagrebačke burze. Također je naveo da je u više navrata rekao svojim nadređenima
i to Hrvoju Bujanoviću, da on nije ovlašteni broker i da ne može obavljati
poslove s vrijednosnim papirima.
Prema iskazu Darija Klarića, isti je naveo da je 29. lipnja 2006. godine bio na
svom radnom mjestu pripravnika u Direkciji brokerskih poslova, a 28. lipnja
2006. godine bio je na godišnjem odmoru. Dana 29. lipnja 2006. obavljao je
poslove s vrijednosnim papirima prema uputama Dalibora Rakuša, koji je upute
dobivao od Hrvoja Bujanovića. Također je naveo da je upisivao naloge klijenata u
knjigu naloga i u sustav Zagrebačke burze, ali sve prema uputama Dalibora
Rakuša.
Iz svega navedenog proizlazi da pravna osoba te odgovorne osobe nisu pri
provođenju višemilijunskih transakcija upotrijebili dužnu pažnju da transakcije
obavljaju isključivo ovlašteni brokeri, dapače, odgovorne osobe pokazale su
izričitu namjeru, da neovlaštene osobe izvrše transakcije (davajući naredbe niže
pozicioniranim službenicima odnosno pripravnicima) te joj je slijedom navedenog
valjalo Društvu oduzeti dozvolu za obavljanje svih poslova s vrijednosnim
papirima.
Međutim, sukladno točki 2. izreke Rješenja, neće se oduzeti dozvola za
obavljanje svih poslova s vrijednosnim papirima ukoliko u razdoblju od jedne
godine od dana konačnosti rješenja ne nastupi bilo koji od razloga za oduzimanje
dozvole propisan odredbama članka 52. stavka 1. Zakona o tržištu vrijednosnih
papira.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/94
Urbroj: 326-321/06-47
Zagreb, 10. studenoga 2006.

Predsjednik Uprave
**Ante Samodol**, v. r.

Rješenje, NN 126/2006-2787
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)